section_heading: Sezona 2011./12.
paragraph_text: Shrvan porazom u finalu od Dallasa, James je u novu sezonu krenuo odlučno. Tijekom ljeta, posvetio se unapređenju svoje igre, ali i unapređenju svojih osobnih kvaliteta. U tim pripremama pomogao mu je i bivši centar Hakeem Olajuwon sa savjetima oko post igre. Sezonu 2011./12. obilježio je štrajk igrača i negodovanje vlasnika oko podjele zarađenog novca. Nakon brojnih pregovora, prve utakmica sezone odigrane su na Božić. Miami je otvorio skraćenu sezonu s omjerom 16-5, izjednačivši svoj najbolji start u sezonu u povijesti kluba. Tijekom tog razdoblja James je bio na brojkama od 29,2 poena, 8,3 skokova, 7,1 asistencije i 1,8 ukradenih lopti za 37,4 minute provedene na parketu, uz šut iz igre od 55,1%. Kao i prethodnih sezona, James je izabran u početnu petorku Istoka te je All-Star utakmicu zaključio s 36 poena. Također, pogodio je šest trica i izjednačio rekord po broju postignutih trica na utakmici. Sezonu je zaključio s trećom nagradom za najkorisnijeg igrača u karijeri i prosjekom od 27,1 poena, 7,9 skokova, 6,2 asistencije i 1,9 ukradenih lopta po utakmici, uz šut iz igre od 53%.